42. ΝΟΜΟΘΕΤ. ΔΙΑΤΑΓΜΑ υπ’ αριθ. 567 της 27 Μαΐου/2 Ιουν. 1970(ΦΕΚ Α΄ 124) Περί τροποποιήσεως του άρθρ.3 του Ν.Δ. 4359/1964 και επεκτάσεως κτιριακών εγκαταστάσεων του Υπουργείου Εμπορίου. Άρθρ.1.-(Αντικαθίσταται η παρ. 2 του άρθρ. 3 του Ν.Δ. 4359/64, «περί λήψεως δασμολογικών μέτρων δια την μείωσιν της επιβαρύνσεως βασιλικών τινών ειδών καταναλώσεως» τόμ. 30 σελ. 226,11). Άρθρ.2.-Η διαχείρισις του δια την επέκτασιν του εν λόγω κτιρίου διατεθησομένου ποσού και η εν γένει μέριμνα δια την εκτέλεσιν των έργων ανατίθεται εις τον Υπουργόν Εμπορίου. Δι’ αποφάσεως του Υπουργού Εμπορίου συνιστάται Γνωμοδοτική Επιτροπή συγκροτουμένη: 1)Εκ του Γενικού Γραμματέως του Υπουργείου Εμπορίου, ως Προέδρου. 2)Εξ ενός καθηγητού του Εθνικού Μετσοβίου Πολυτεχνείου και 3)Εξ ενός Διευθυντού του Υπουργείου Δημοσίων Έργων, οριζομένων κατόπιν υποδείξεως του Εθνικού Μετσοβίου Πολυτεχνείου και του Υπουργείου Δημοσίων Έργων. Αναπληρωταί των άνω ορίζονται, ομοίως υπό του Υπουργού Εμπορίου, δια μεν τον Γεν. Γραμματέα, απόντα, κωλυόμενον ή μη υπάρχοντα, εις των Γενικών Διευθυντών του Υπουργείου Εμπορίου, δια δε τους λοιπούς αντιστοίχως έτερος καθηγητής του Εθνικού Μετσοβίου Πολυτεχνείου και έτερος Διευθυντής του Υπουργείου Δημοσίων Έργων. Γραμματεύς της Επιτροπής ορίζεται εις των υπαλλήλων του Υπουργείου Εμπορίου ή του Γενικού Λογιστηρίου του Κράτους, υπηρετών παρά τη Διευθύνσει Εντελλομένων Εξόδων του Υπουργείου Εμπορίου. Η αμοιβή των μελών της Επιτροπής ορίζεται δια κοινής των Υπουργών Οικονομικών και Εμπορίου αποφάσεως, θέλει δε βαρύνει τον λογαριασμόν «Υπουργείον Εμπορίου Εισφοραί εξ εγγυήσεως φιαλών υγραερίου». Άρθρ.3.-Οι όροι και ο τρόπος της δια δημοσίων διαγωνισμών αναθέσεως εκτελέσεως των έργων της ανεγέρσεως του κτιρίου, η αμοιβή του συνεργείου επιβλέψεως, ο τρόπος καταβολής των δαπανών και πληρωμών, ο τρόπος της επιβλέψεως των εκτελουμένων έργων, αι παραλαβαί παρά της Ε.Ε.Κ. ή άλλων οργάνων των εκτελουμένων έργων, ο τρόπος της λήξεως του έργου της Ε.Ε.Κ. ως και πάσα εν γένει λεπτομέρεια, αναφερομένη εις την επιτέλεσιν του σκοπού του παρόντος νόμου, κατά την εφαρμογήν του οποίου δεν θέλουσιν ισχύει αι διατάξεις των νόμων, περί εκτελέσεως δημοσίων έργων, καθορισθήσονται δια Β.Δ/των, προτάσει του Υπουργού Εμπορίου εκδιδομένων. Άρθρ.4.-1.Η σύνταξις των προσχεδίων, ως και των οριστικών σχεδίων και η κατάρτισις της οριστικής μελέτης της επεκτάσεως δύναται ν’ ανατεθή δι’ αποφάσεως του Υπουργού Εμπορίου, μετά γνώμην της Επιτροπής Επεκτάσεως Κτιρίου, εις ένα ή πλείονας αρχιτέκτονας ή πολιτικούς ή άλλης ειδικότητος μηχανικούς εγνωσμένου κύρους, καταρτιζομένης σχετικής συμβάσεως. 2.Η εκτέλεσις των έργων γενήσεται δια το όλον ή κατά τμήματα, δια δημοσίων διαγωνισμών, συντρέχοντος δε άκρως ουσιώδους λόγου, και δι’ απ’ ευθείας αναθέσεως τμήματος του έργου. Η επίβλεψις και ο έλεγχος των έργων δύναται να ανατεθή εις τον συντάξαντα την οριστικήν μελέτην ή εις έτερον αρχιτέκτονα ή μηχανικόν δημόσιον υπάλληλον ή μη, βοηθούμενον υπό συνεργείου οριζομένου υπό του Υπουργού Εμπορίου. 3.Η αμοιβή των κατά τας παρ. 1 και 2 ιδιωτών αρχιτεκτόνων ή μηχανικών, δύναται να καθορισθή δια της συμβάσεως ελάσσων του νομίμου κατωτάτου ορίου. Άρθρ.5.-1.Ο έλεγχος της οικονομικής διαχειρίσεως μετά την οριστικήν του κτιρίου παραλαβήν, θέλει ενεργηθή, κατά τας κειμένας διατάξεις, υπό του Ελεγκτικού Συνεδρίου. 2.Προς τον σκοπόν τούτον η Ε.Ε.Κ. θέλει τηρήσει καθ’ όλην την διάρκειαν των εργασιών αυτής ακριβή βιβλία δαπανών και δικαιολογητικά των πληρωμών, ως και παν στοιχείον αναφερόμενον εις την εν γένει οικονομικήν αυτής διαχείρισιν, άτινα δια του Υπουργείου Εμπορίου θα θέση εις την διάθεσιν του Ελεγκτικού Συνεδρίου. Άρθρ.6.-Η ισχύς του παρόντος άρχεται από της εις την Εφημερίδα της Κυβερνήσεως δημοσιεύσεώς του. 